KLASA: P-277/23

URBROJ: 711-02-01/02-2024-5

Zagreb, 25. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Ivice Štefičića, OIB:** **……………….,** **ravnatelja Javne ustanove Lučka uprava Sisak do 15. veljače 2023.g.**, pokrenutom po službenoj dužnosti na radnom sastanku 16. studenog 2023. g. pod brojem: 711-I-2494-P-227/23-03-19, na 45. sjednici održanoj 25. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana od prestanka obnašanja dužnosti i propustom podnošenja godišnje imovinske kartice za 2022.g., obveznik Ivica Štefičić, ravnatelj Javne ustanove Lučka uprava Sisak do 15. veljače 2023.g., počinio je povredu članka 10. stavka 2. i članka 10. st. 4. ZSSI-a.**
2. **Za povrede ZSSI-a, opisane pod točkom I. ove izreke, obvezniku Ivici Štefičiću se izriče novčana kazna u iznosu od 650,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-27723.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznik Ivica Štefičić, ravnatelj Javne ustanove Lučka uprava Sisak do 15. veljače 2023.g. nije podnio imovinsku karticu povodom prestanka obnašanja navedene dužnosti kao niti godišnju imovinsku karticu za 2022.g.

Slijedom navedenog, Povjerenstvo je na stručnom radnom sastanku Povjerenstva održanom dana 16. studenog 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću Broj: 711-I-2494-P-227/23-03-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Navedenu obavijest Povjerenstva obveznik je uredno zaprimio dana 06. prosinca 2023.g., ali se na istu nije očitovao.

U tijeku postupka Povjerenstvo je utvrdilo da je obveznik Ivica Štefičić , u smislu ZSSI-a, obnašao dužnost ravnatelja Javne ustanove Lučka uprava Sisak od 25. prosinca 2021.g. do 15. veljače 2023.g. slijedom čega je, sukladno čl. 3. stavku 1. podstavku. 60. ZSSI-a, dužan postupati sukladno odredbama ZSSI-a.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije u roku 30 dana od prestanka obnašanja dužnosti ravnatelja Javne ustanove Lučka uprava Sisak odnosno u roku 30 dana od 15. veljače 2023.g. podnio imovinsku karticu povodom prestanka obnašanja dužnosti čime je povrijedio odredbu čl. 10. stavka 2. ZSSI-a.

Isto tako, Povjerenstvo je utvrdilo da obveznik nije podnio niti imovinsku karticu za 2022.g. do 31. siječnja 2023.g.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se već ranije vodio postupak i to zbog nepodnošenja imovinske kartice povodom stupanja na dužnost ravnatelja Javne ustanove Lučka uprava Sisak. Obvezniku je navedena povreda sankcionirana opomenom, međutim, s obzirom da se navedeno postupanje odnosno izbjegavanje podnošenja imovinskih kartica nastavilo, Povjerenstvo smatra primjerenim izreći novčanu sankciju, i to u iznosu od 650,00 eura. Prilikom odmjeravanja visine sankcije Povjerenstvo je u obzir uzelo činjenicu da se radi o neispunjenju dvije obveze odnosno nepodnošenju dvije imovinske kartice.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivica Štefičić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana